EESTI ADVOKATUURI JUHATUS

ISTUNGI PROTOKOLL

7. jaanuar 2020. a nr 1

Tallinn

**Teavitamine äriühingus osaluse omamisest**

Vandeadvokaat G esitas selgitustaotluse, miks peab advokaat teavitama juhatust lisaks äriühingu juhtorganisse kuulumisest ka äriühingus osaluse omamisest. Vandeadvokaat viitab AdvS § 821 lg-le 2, mille kohaselt peab advokaat advokatuuri juhatusele teatama juriidilise isiku või filiaali, mille juhtimises advokaat soovib osaleda. Advokaat palub selgitada, millise kaalutluse või tõlgenduse tulemusel on advokatuuri juhatuse 12.01.2016 kinnitatud „Õigusteenuse osutamise kord seoses kliendi huvides juriidilise isiku juhtorganisse kuulumise ja osaluse omamisega“ (Kord) lisa 3 kehtestatud vormil märge „ja osaluse omamisega“.Advokaadile on ebaselge, miks peab advokaat teavitama advokatuuri juhatust oma osalusest juriidilises isikus ning kas peab teavitama kõikidest börsil noteeritud aktsiaseltside aktsiatest. Samuti soovib advokaat selgitust, kas ja miks peab teavitama osalusest advokaadiühingus. Küsimus on ajendatud muuhulgas sellest, et advokatuuri veebilehelt advokaatide osalusi ühingutes ei nähtu.

AdvS § 821 lg 1 sätestab, et juriidilise isiku juhatusse või nõukogusse kuuluv või välismaa äriühingu filiaali juhatajaks olev või ettevõtja esindusõigust omav osanik või ettevõtja prokuristiks olev (edaspidi *juhtimises osalemine*) advokaat on kohustatud end juhtimisest taandama, kui juhtimises osalemine ei sobi kokku advokaadi kutsetegevusega või advokaadi kutse-eetika nõuetega või kui see tekitab mõistliku kahtluse advokaadi sõltumatuses. Sama paragrahvi lg 2 kohaselt peab advokaat advokatuuri juhatusele teatama juriidilise isiku või filiaali, mille juhtimises advokaat soovib osaleda ning samuti lasub advokaadil kohustus teavitada juhatust, kui ta lõpetab osalemise juriidilise isiku või filiaali juhtimises. Advokatuur peab advokaatide juhtimises osalemise kohta arvestust ning avaldab advokaadibüroode kaupa iga advokaadi kohta asjaomased andmed advokatuuri veebilehel.

Juhatuse pädevus sisemiste juhendite ja kordade kehtestamiseks tuleneb AdvS § 12 p 18, mille kohaselt täidab juhatus muid advokatuuri juhtimisega seonduvaid ülesandeid. Juhatus on pidanud vajalikuks AdvS-s sisalduva regulatsiooni täpsustamiseks ja täiendamiseks kehtestada Korra, mille § 10 lg 1 näeb ette kohustuse teavitada juhatust juriidilises isikus osaluse omandamisest Korra lisas 4 toodud vormis. Korra § 1 lg 7 sätestab, et Kord ei reguleeri kutsetegevuse väliselt advokaadi poolt juriidilise isiku juhtorganisse kuulumist ja advokaadi või advokaadibüroo poolt osaluse omamist, välja arvatud paragrahvid 6 ja 10, mis puudutavad juhatuse teavitamist.

Korra kehtestamise vajadus on tingitud sellest, et advokaadi poolt juriidilises isikus osaluse omamise ja juriidilise isiku juhtorganisse kuulumine toob potentsiaalselt kaasa spetsiifilised riskid, nt konflikt kliendi huvide ja advokaadi seadusest tulenevate osaniku või juhtorgani liikme kohustuste vahel, oht advokaadile usaldatud andmete konfidentsiaalsusele (vt Korra § 2 lg 3, § 3 lg 3).

AdvS § 46 lg 1 kohaselt valvab advokatuuri juhatus advokaadi tegevuse järele. Järelevalvetegevuse tõhusaks teostamiseks on juhatusel vajalik info, kas advokaat omab äriühingus osalust kliendi huvides (õigusteenuse osutamise raames) või erahuvides. Arvestades asjaolu, et ka advokaadi erahuvides äriühingus osaluse omamise korral ei ole võimalik täielikult välistada huvide konflikti olukorda, on osaluse omamisest advokatuuri teavitamine vajalik.

Korra § 10 lg 3 sätestab, et advokaat ei pea juhatust teavitama osaluse omandamisest ega võõrandamisest, kui osalus on omandatud kutsetegevuse väliselt ning osaluseks on investeerimisfondi osakud, börsil vabalt kaubeldavad väärtpaberid või advokaadile kuulub vähem kui 10% selle juriidilise isiku osa- või aktsiakapitalist.

Advokaadiühingus osalusest teavitamise kohustuse eesmärk on võimaldada kontrolli advokaadiühingus osaluse omamist reguleerivate nõuete täitmise üle. Näiteks AdvS § 50 lg 2 teine lause näeb ette, et vandeadvokaat võib olla üksnes ühe advokaadiühingu osanik; § 54 lg 8 näeb ette, et kui advokatuurist väljaheidetud või väljaarvatud isik on advokaadiühingu ainuosanik ning ta ei ole osa tähtaegselt võõrandanud, tuleb advokaadiühing lõpetada või ümber kujundada jm. Kui advokatuuril ei oleks teavet advokaadiühingute osaluste kohta, oleks järelevalve nende nõuete täitmise üle oluliselt raskendatud.

Advokatuur ei ole läbi viinud uuringuid eesmärgiga selgitada välja äriregistri andmete dubleerimise otstarbekust advokatuuri veebilehel. Nõue avaldada advokatuuri veebilehel andmed advokaatide juhtimises osalemise kohta tuleneb otseselt seadusest. Eelduslikult lihtsustab see avalikkuse jaoks nende andmete kättesaadavust.

**Juhatus**

**O T S U S T A S:**

**Teha juhatuse seisukoht advokaadile teatavaks.**